להיות לפה לבעלי העסקים בבאר-שבע והאזור -
20 אפריל 2018 / 19:21
12.01.18 / 13:27
אחת הסיבות להוצאת המגזין היא הצורך של בעלי העסקים בייצוג האינטרסים שלהם. כידוע העסקים הקטנים והבינוניים מהווים יותר מ-90 אחוזים מכלל העסקים במדינת ישראל, והם מעסיקים כ-65 אחוזים מהעובדים במדינה.
לצערי, כמי שמנהל עסק מעל 40 שנה, אני נאלץ להתמודד לבדי מול כל הבעיות והקשיים העומדים לפנינו ביום יום העסקי. אין שום גוף שייצג אותנו נאמנה כפי שלמשל ההסתדרות וועדי העובדים מייצגים את העובדים במפעלים השונים.
כל בעל עסק, השקוע עד צוואר במאמצי ההישרדות, בפיתוח העסק, בהתמודדות יומיומית ובניהול שוטף – צריך להתמודד בנוסף גם עם כשלי הרגולציה, מבוכי הביורוקטיה, ולעתים אפילו עם פקידות עויינת ולא שירותית. חדשות לבקרים מוטלות עלינו בעלי העסקים גזירות חדשות מבלי שנוכל לפצות פה ולהתקומם.
האם זה נשמע לכם הגיוני שהציבור המשמעותי ביותר במדינה/ בבאר שבע מתנהל כעדר ללא רועה ?
האם זה נשמע לכם סביר שאנחנו, ציבור בעלי העסקים בבאר-שבע והנגב, שמחזיקים בכספי הארנונה והמיסים שלנו את חלק הארי של כלכלת העיר, נסבול מהיעדר ייצוג במוסדות המוניציפליים שקובעים את תנאי הקיום, סביבת העבודה ותנאי היום יום שלנו?
האם זה נשמע לכם נורמלי שדווקא מי שמחזיקים על כתפיהם את החלק המכריע בתקציב העירייה יזכו להכי פחות שירותים מוניציפליים, שירותי נקיון ופינוי אשפה, הזכות לכבישים איכותיים ומגרשי חניה בשפע באזורי התעשיה ומה לא?
האם זה מתקבל על דעתכם שדווקא אנחנו, אנשי הכפיים והעמל, שעובדים מזריחת החמה ועד לשקיעתה, כדי לפרנס את משפחותינו ועל הדרך גם את רוב שאר תושבי העיר – נהיה נתונים להצקה בלתי פוסקת של פקחים שרושמים לנו דוחו"ת על ימין ועל שמאל?
האם זה מתקבל על הדעת שניאלץ להתמודד מול ריבוי של דרישות מסובכות מטעם כיבוי האש, מבלי שתהיה שום אפשרות לערער?
כל מי שמכיר את המגזר העסקי הפעיל של באר-שבע, את האנשים הטובים שעושים את כלכלת העיר והאזור - מסכים איתי לבטח שזה לא הגיוני, ולא סביר וגם לא מתקבל על הדעת.
אבל הבעיה החמורה ביותר היא שלמגזר החשוב והיקר הזה (תרתי משמע) אין יצוג של ממש, אין קול ואין באמת כתובת. אפשר פה ושם לפתור בעיה על ידי הרמת טלפון למכר או איש קשר בעירייה. ככה לא בונים חומה. ככה לא מטפלים בצרכים אמיתיים של אוכלוסיה כל כך גדולה וחשובה.
לכן החלטתי עם כמה חברים להקים ולהוציא לאור את המגזין "08", הירחון לאנשי העסקים והעצמאים בבאר-שבע. יודגש מראש : אין לי או למי לשותפי לדרך שום כוונה או צורך לסיפוק מאוויים פוליטיים או פרסונליים. רק טובת המיגזר העסקי היצרני לנגד עינינו. אנחנו רק רוצים להיות לפה לציבור אנשי העסקים והעצמאים בעירנו.
מטרת המגזין היא לחבר בין בעלי העסקים בנגב ע"י יצירת פורום של באר שבע והנגב שבו נארח כל פעם אישיות בכירה אחרת.
ניזום ארוע שנתי, סוג של ועידת העסקים של באר שבע והנגב. נקיים שולחן עגול שבו נרכז קבוצה של בעלי עסקים שיספרו מה מציק להם.
סיפורי הצלחה, תחקירים, צרכנות, החיים הטובים-מדורי לייף סטייל, ראיונות עם בעלי תפקידים בעיר ועוד.
לשמחתנו הרבה יש בבאר שבע ראש עיר אשר קשוב לצרכי הקהילה אבל אין מי שיעלה בפניו את המצוקות. יש לנו ראש העיר אשר כל מי שרוצה להיפגש אתו נענה בחיוב ולכן יש כאן הזדמנות לתקן ולשפר את התנאים שלנו.
נקווה שתאהבו את המוצר שאתם מחזיקים בידיכם, שתתמכו בו בכל דרך אפשרית ותסייעו לנו להמשיך ולהוציאו לאור, להמשיך ולתת ביטוי לכל מה שכואב, מציק, מעסיק או משמח אתכם.
בברכה ובתודה על תמיכתכם,
אברהם מימון,
מו"ל "08"